### 19.    Oplæg til ledelsesmæssig sammenlægning af Bo- og servicecenter Høng, Specialcenter Kalundborg, samt Bo- og vækstcenter Kalundborg

**Åbent**

Sagsnr.: 326-2016-8272        J.nr.: 27.03.00            Dokumentnr.:
326-2016-50134

**Sagstype**

Beslutning.

**Resume og sagens baggrund**

De tre centre på voksenhandicapområdet, Bo- og servicecenter
Høng, Specialcenter Kalundborg samt Bo- og vækstcenter Kalundborg har siden
juni 2014 haft den samme chef, idet centerchefen for Specialcenter Kalundborg
også har været konstitueret chef for de to øvrige centre.

I forbindelse med budget 2016 blev de tre centre foreslået
sammenlagt. Kommunalbestyrelsen vedtog dog, at der forinden der træffes
beslutning om den fremtidige centerstruktur skulle ske evaluering heraf.
Evalueringen er nu blevet foretaget i de respektive centres MED-udvalg, samt
drøftet i chefkredsen med direktøren. Referatet fra MED-udvalgsmøderne er
vedlagt som bilag.

På baggrund heraf anbefales det, at den midlertidige ordning
gøres permanet.

**Indstillinger**

Direktøren indstiller, at:

1. den foreslåede
sammenlægning Bo- og servicecenter Høng, Specialcenter Kalundborg samt Bo- og
vækstcenter Kalundborg godkendes til ikrafttræden 1. april 2016.

2. voksenspecialenhedens
budget reduceres med 8/12 af 602.000 i 2016 = 401.333 kr. og i efterfølgende år
med i alt 602.000 kr.

3. at 401.333 kr.
overføres til kommunens kasse i 2016 og at de 602.000 kr. fra 2017 indregnes de
nye 25 mio. kr. som skal findes i budget 2017.

**Behandling**

Socialudvalget, Økonomiudvalget, Kommunalbestyrelsen

**Sagsfremstilling**

Kommunalbestyrelsen vedtog i forbindelse med budget 2016, at
der, forinden der skulle træffes beslutning om den fremtidige centerstruktur,
skulle foretages en evaluering af den nuværende centerchefstruktur for Bo- og
servicecenter Høng, Specialcenter Kalundborg samt Bo- og vækstcenter
Kalundborg.

Forslaget om en sammenlægning af de tre centre blev fremsat
i budgetprocessen på baggrund af et ønske om at skabe bedre gennemsigtighed for
borgerne og medarbejderne på tværs af centrene samt at skabe mere ensartede
tilbud for borgerne.

Derudover ligger ideen om at sammenlægge områder i
forlængelse af udvikling, der er sket på ledelsesniveau. Senest er område Syd
og område Nord i ældreplejen blevet sammenlagt.

Endelig vil en samling af ledelsesfunktionen bidrage til
nedbringelsen af driftsudgifterne i kommunen.

***Evaluering af MED-udvalgsmøderne***

MED-udvalgene for de tre centre foretog i forbindelse med
deres møder i november 2015 evalueringer af den nuværende centerchefstruktur.
Medarbejderne bidrog med synspunkter i forhold til fordele og ulemper ved at
have én centerchef for alle tre centre.

MED-udvalgenes evaluering er opsummeret i nedenstående
oversigt over fordele og ulemper:

|  |  |
| --- | --- |
| **Fordele** | **Ulemper** |
| · Nemmere at kommunikere på tværs i organisationen.  · Lettere at skabe et fællessprog samt en fælles retning, hvilket skaber en gennemsigtighed i det pædagogiske arbejde.  · Bedre forståelse imellem medarbejderne opstår eksempelvis gennem fælles uddannelse og øvrige arrangementer.  · At sammenhængskraften på handicapområdet understøttes på tværs.  · At der skabes netværk.  · At opgaver på Servicelovens § 85 område, som ville have været løst i et center, nu løses på tværs.  Eksempelvis er det blevet nemmere at understøtte borgere i selv at tage bussen fra Høng til Kalundborg, da der står en pædagog i hver ende og hjælper borgeren. Dette medfører, at der spares ressourcer i forhold til transport af medarbejdere.  · Større mulighed for medarbejderjobrotation | · At chefen ikke kan være på centret "hele tiden"  · At teamlederne har fået flere møder og mere mødevirksomhed i takt med, at der sker mere udvikling på området.  · At der pga. den uafklarede centerstruktur har manglet overblik over visionen på området.  · Færre MED-udvalgsmøder (Fra 10 til 4 møder årligt)  · Lokalkulturen forsvinder |

Som det fremgår heraf vurderes der en lang række fordele i
forhold til opgaveløsningen ved at samle centrene. Der er også enkelte
bekymringer, bl.a. omkring teamledernes fremtidige rolle og den fremtidige
MED-struktur.

***Ledelsesperspektiv***

På baggrund af MED-udvalgenes bemærkninger om teamledernes
rolle i en ny centerstruktur har den konstituerede centerchef igangsat en
procesdrøftelse af teamlederrollen. Fokus har været på hvilket ledelsesrum, der
fremadrettet skal være for teamlederne og en tydeliggørelse heraf. Denne
drøftelse har været central for at give medarbejderne en bedre synlighed af det
ledelsesmæssige rum den enkelte teamleder har.

Det er ledelsesgruppens forventning, at:

· ved at samle de socialpædagogiske kompetencer på handicapområdet
i et fagligt stærkt center vil det fremadrettet medføre, at der kan skabes
stærkere faglige miljøer og sammenhæng på tværs i hele kommunen.

· ved at have en samlet center, bliver det i højere grad muligt at
udvikle stærkere faglige tilbud med høj specialviden, der i sidste ende kommer
borgeren til gode.

· en ledelsesmæssig sammenlægning af området vil sikre en større
ensartethed på tværs, hvilket vil skabe en synergi i organisationen, da der
tænkes mere sammenhængende. Samtidig vil det være muligt at optimere
ressourcerne.

· en fælles ledelse vil kunne skabe en organisation med større
gennemsigtighed i forhold til serviceniveauet. Dermed vil borgeren, uanset hvor
vedkommende bor i kommunen, kunne forvente at modtage den samme ydelse.
Samtidig vil der være en større fleksibilitet, idet et samlet center giver
bedre forudsætninger for, at der dannes netværk og vidensdeling på tværs af
organisationen.

***Fremtidig MED-struktur***

Der har ligeledes været MED-udvalgsmøder med alle
arbejdsmiljørepræsentanter og tillidsrepræsentanter fra de nuværende centre i
forhold til en eventuel fremtidig MED-struktur i et samlet center.

Der er i den forbindelse enighed om, at de nuværende
MED-udvalg i givet fald skal fortsætte indtil den 31. august 2016, herunder at
der sendes et begrundet forslag til Hovedudvalget, for valgperiode september
2016-2018, om at der etableres et fremtidigt fælles MED-udvalg, bestående af
alle arbejdsmiljørepræsentanter, tillidsrepræsentanter og ledere.

***Myndighedsperspektiv***

Det er ud fra et myndighedsperspektiv en klar fordel, at der
sker en sammenlægning af de nuværende tre handicapcentre til et handicapcenter.
En sammenlægning vil bidrage til, at Kalundborg Kommune på handicapområdet i
fremtiden vil stå endnu stærkere, da et stærkt handicapcenter vil forøge
Kalundborg Kommunes muligheder for at skabe faglige fællesskaber, udvikle
kompetencer og dermed udbygge og fastholde den nødvendige specialiserede viden
på et handicapområde under konstant forandring.

Et samlet center vil også bidrage til at der bliver en
større gennemsigtighed i forhold til [adresse] tilbud på
handicapområdet. Dette vil stille Kalundborg Kommune bedre som sælgerkommune på
det specialiserede voksenspecialområde, ikke mindst i forhold til egene borgers
brug af Kalundborg Kommunes tilbud.

Endelig vil et samlede handicapcenter rumme bedre mulighed
for, at der på handicapområdet skabes en mere sikker drift, med plads til
udvikling af tilbud, således at Kalundborg Kommune vil være på forkant med
fremtidens udfordringer på det specialiserede Voksenhandicapområde.

**Økonomiske konsekvenser**

Ved at sammenlægge de tre partnerskabsholdere under en
partnerskabsholder vil der være en besparelse på 1.400.000 kr. årligt på
botilbudsområdet.

Da Kalundborg Kommune sælger 57 % af disse pladser svarende
til 798.000 vil det betyder, at den reelle besparelse alene vil andrage 43 %
svarende til 602.000 kr. i besparelse.

Dermed kan Voksenspecialenhedens budget reduceres med 8/12
af 602.000 i 2016 = 401.333 kr. og i de efterfølgende år med i alt 602.000 kr.

**Socialudvalgets møde den 3.
marts 2016:**

Udsættes til udvalgets april-møde.

Udvalget ønsker en generel drøftelse med Kommunalbestyrelsen
på [adresse] af den overordnede organisationsstruktur, forinden der træffes
beslutning på april-mødet.

**Socialudvalgets møde den 7.
april 2016:**

Gitte Frederiksen (V) og Mathilde Toft (V) anbefalede
indstillingen.

Mimi Frederiksen (A) og Odeline Andreasen (A) undlod at stemme.

**Økonomiudvalgets møde den 20.
april 2016:**

Anbefales.

Zacharias Kristoffersen og Odeline Andreasen, A, og Jeppe Dahl, Ø,
undlod at stemme.

**Bilag**

|  |  |
| --- | --- |
| Referater fra MED-udvalg vedrørende nuværende centerchefstruktur | 326-2016-70820 |